Tot mai multe orașe din lume și-au dat seama că aspectul instagramabil le asigură succesul de branding și le sporește veniturile din turism. Dacă într-o comunitate există cât mai multe locuri plăcute ochiului, atunci ele vor fi surprinse în tot mai multe fotografii.
Iar aceste fotografii ajung, în era digitală, pe rețelele de socializare.
Asta nu înseamnă doar atragerea cât mai multor oameni în acele locuri, ci și dezvoltarea unor business-uri de succes acolo. Adică un impact benefic în economia locală.
În prag de alegeri locale, Panorama a încercat să privească prin obiectivul jurnalistic Capitala și să vadă dacă există strategii ale aleșilor pentru estetica vizuală a celui mai populat oraș din România.
Într-un trafic tot mai aglomerat care, privit de la nivelul asfaltului, pare mai mereu gri din cauza țevilor de eșapament, e nevoie de câteva pete de culoare care să spargă acest peisaj.
Fotografii aflați mereu în căutare de astfel de locuri poate că le găsesc. Doar că ele sunt mai degrabă coincidențe fericite, nu neapărat rodul unor planuri de urbanism și înfrumusețare bine puse la punct.